На основу члана 41. став 1. Закон о запошљавању и осигурању за случај незапослености („Службени гласник РС”, бр. 36/09, 88/10, 38/15, 113/17 и 113/17- др. закон и 49/21) и члана 40. Статута општине Ћићевац (''Службени лист општине Ћићевац'', број 3/19), уз прибављено мишљење Локалног савета за запошљавање број 06-2/21-01 од 27.01.2022. године, Скупштина општине Ћићевац на \_\_\_\_ седници одржаној \_\_\_\_\_\_\_ године, донела је

**НАЦРТ**

**ЛОКАЛНИ АКЦИОНИ ПЛАН ЗАПОШЉАВАЊА**

**ОПШТИНЕ ЋИЋЕВАЦ ЗА 2022. и 2023. ГОДИНУ**

**1. ОПШТЕ ИНФОРМАЦИЈЕ**

* 1. **Опште информације о ЛАПЗ**

Локални акциони план запошљавања представља оперативни документ локалне политике који има велики утицај на унапређење стања у области запошљавања на локалном нивоу.

Локалним акционим планом запошљавања општине Ћићевац за 2022. и 2023. годину (у даљем тексту: ЛАПЗ) утврђују се приоритети и циљеви политике запошљавања и утврђују програми и мере које мере које ће се реализовати у будућем периоду, а све у циљу повећања запослености. Основ за израду ЛАПЗ-а представља Акциони план запошљавања за период од 2021. до 2023. године за спровођење Стратегије запошљавања Републике Србије за период од 2021. до 2026. године.

Предмет ЛАПЗ-а је решавање проблема у области запошљавања на територији локалне заједнице , креирање локалне политике запошљавања и дефинисање програма и мера активне политике запошљавања у складу са локалним потребама и могућностима.

Правни основ за доношење ЛАПЗ-а је:

Закон о запошљавању и осигурању за случај незапослености („Службени гласник РС”, бр. 36/09, 88/10, 38/15 и 113/17 – др. закон и 49/21 )

Њиме се дефинишу: носиоци послова запошљавања и њихове дужности, мере активне политике запошљавања, финансирање мера активне политике запошљавања, праћење и оцена ефеката мера, права и обавезе незапослених лица и послодаваца, осигурање за случај незапослености. Правни основ за припрему и спровођење ЛСПЗ-а је члан 41. Закона о запошљавању у случају назпослености.

Закон о професионалној рехабилитациjи и запошљавању особа са инвалидитетом („Службени гласник РС”, бр. 36/09 и 32/2013), којим се регулишу подстицаји за запошљавање ове категорије становништва ради стварања услова за њихово равноправно укључивање на тржиште рада, процена радних способности, професионална рехабилитација и др.

Доношењем Закона о планском систему Републике Србије, као и усвајањем Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика, ближе су одређени процеси израде и усвајања докумената јавних политика, те се поред усаглашавања са Законом о запошљавању и осигурању за случај незапослености, ЛАПЗ општине Ћићевац мора усагласити и са Законом о планском систему.

**1.2. Услови за усвајање ЛАПЗ**

Услов за одобравање суфинансирања програма или мера активне политике запошљавања је да локална самоуправа има формиран ЛСЗ, усаглашен ЛАПЗ са Акционим планом запошљавања за период од 2021. до 2023. године, обезбеђена средства за финансирање одређеног програма или мера, и усклађене програме и мере са приоритетима и циљевима локалног економског развоја и локалног тржишта рада.

На ЛАПЗ претходно мишљење дао је ЛСЗ општине Ћићевац.

1. **ОСНОВНИ ПОДАЦИ О ЈЛС И КЉУЧНИ СОЦИО-ЕКОНОМСКИ ПОКАЗАТЕЉИ**

**2.1. Основни подаци о општини Ћићевац**

Општина Ћићевац налази се у централној Србији, Расинском округу, на раскрсници свих важних саобраћајница, и као таква погодна за развој и привлачење нових инвестиција.

Ћићевац је седиште истоимене општине са 10 насељених места, простире се на површини од 124 км 2  и има 9446 становника.

Највеће насеље у општини је Ћићевац и то је уједно административни, привредни и културни центар општине.

Друго насељено место по величини је Сталаћ, затим Појате, Лучина, Град Сталаћ, Плочник, Мрзеница, Трубарево, Браљина и Мојсиње. Окружен је територијама града Крушевца, општине Варварин, Параћин и Ражањ.

Општина располаже богатим културно-историјским наслеђем и значајним природним ресурсима на којима се заснива садашњи, али и будући, економски и туристичики развој општине.

**2.2. Основни демографски подаци**

**Становништво** – Према попису из 2011. године Расински округ има 240.463 становника, а општина Ћићевац 9.476 становника. Према процени Републиког завода за статистику из 2020. године општина Ћићевац има 8.406 становника.

По насељима: Ћићевац-4894 становника, Сталаћ-1601 становника, Појате-901 становника, Лучина-837 становника, Град Сталаћ-716 становника, Плочник-528 становника, Мрзеница-189 становника, Браљина-77 становника, Трубарево-109 становника, Мојсиње-19 становника.

Просечна густина насељености у општини Ћићевац износи око 86 становника по квадратном километру, што је готово у рангу просека густине насељености на територији Републике Србије. Најмања густина насељености је у југоисточном, брдовитом делу Општине, а највећа у централном и северном делу, услед концетрације привредних капацитета и главних саобраћајних праваца.

У односу на попис становништва из 1991. године, становништво Општине просечно опада, односно представља карактеристично депопулацијско подручје у Србији у коме се пораст становништва не бележи ни у општинском центру. То је последица, пре свега, механичког одлива становништва и негативног природног прираштаја. У општинском центру у Ћићевцу живи готово половина становништва Општине (47%).

**Табела 1 – Основни подаци**

|  |  |  |  |
| --- | --- | --- | --- |
| Површина (км2) | 124 | | |
| Број насеља | 10 | | |
| Број становника | 10.755(2002) | 9.476 (2011) | 8.406 (2020) |

**Полна структура становништва** у општини Ћићевац према подацима из 2020. године је следећа: 4.180 мушкараца (49,73) и 4.226 жена (50,27), што је структура која је приближна просеку у Републици Србији.

**Старосна структура становништва** је неповољна и огледа се у великом проценту особа старијих од 60 година, који чине 28,5% од укупног броја становника.

На нивоу Србије проценат станвоника старијих од 60 година је 22,5% па се може рећи да општина Ћићевац преалзи републички просек и има веома неповољну старосну структуру.

**Табела 2 – Старосна структура становништва општине Ћићевац**

|  |  |  |
| --- | --- | --- |
| Старосна доб | Број становника | Проценат заступљености у укупном броју становника |
| 0-19 | 1.820 | 19,2% |
| 20-39 | 2.213 | 23,4% |
| 40-59 | 2.737 | 28,9% |
| 60-79 | 2.233 | 23,5% |
| Преко 80 | 473 | 5% |

**Становништво према националној припадности**

Према попису из 2011. године од укупног броја становника 9.073 су Срби, затим Роми 187, Црногорци 12, а 38 су неопредељени.

**Обрзовна структура становништва**

Анализирајући податке о образовној структури становништва уочава се да највеће учешће има становништво са непотпуним и основним образовањем – 44,5% , затим са средњим образовањем – 44%, док више и високо образовањем чини око 8% популације, што је приказано у следећој табели.

**Табела 3 - Становништво старо 15 и више година према школској спреми (Попис 2012)**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Општина | Пол | Укупно | Без школске спреме | Непотпуно основно образовање | Основно образовање | Средње образовање | Више образовање | Високо образовање | Непознато |
| Ћићевац |  | 8.216 | 266 | 1.428 | 2.231 | 3.610 | 341 | 314 | 26 |
| м | 3.985 | 33 | 489 | 1.063 | 2.062 | 175 | 159 | 14 |
| ж | 4.231 | 233 | 439 | 1.178 | 1.548 | 166 | 155 | 12 |

**Социјално стање становништва**

Социјална укљученост често је повезана са сиромаштвом. У последњих десет година се број корисника различитих врста социјалне помоћи одржавао на приближно истом нивоу.

Према подацима Центра за социајлни рад за општине Варварин и Ћићевац са седиштем у Ћићевцу, током 2021. године преко Центра за социјални било је укупно корисника услуга.

Према подацима Центра за социјални рад за општине Варварин и Ћићевац са седиштем у Ћићевцу, током 2021. године материјална подршка пружена је за 452 лица, што је 23 лица више него у претходној години. Смањен је број корисника додатка за негу и помоћ другог лица, као и број деце под старатељском заштитом. Оно што је позитивно да се повећао за 4 број корисника за новорођенчад у 2021. години.

**Табела 4 – Индикатори социјалне заштите за општину Ћићевац**

|  |  |  |
| --- | --- | --- |
|  | 2020 | 2021 |
| Број корисника материјалне подршке | 429 | 452 |
| Број корисника додатка за негу и помоћ другог лица | 67 | 58 |
| Број корисника накнаде за новорођенчад | 48 | 52 |
| Броје деце под старатељском заштитом | 23 | 20 |
| Број корисника домова за смештај старих | 3 | 3 |

* 1. **Анализа социо-економског стања у ЈЛС**

У последњих неколико година остварен привредни раст имао је позитиван утицај на кретања на тржишту рада. Међутим, проблеми у области запошљавања и даље постоје.

Значај малих и средњих предузећа огледа се у томе што у доба кризе најлакше опстају јер се најбрже прилагођавају новонасталим условима. Пружање подршке сектору малих и средњих предузећа је сложен посао због ширине и различитости потребних вештина потенцијалних предузетника и ограничених расположивих ресурса за пружање значајне помоћи. Без обзира на препреке потребно је створити услове неопходне за развој овог сектора, јер је управо он покретач развоја и омогућава смањење незапослености путем отварања нових радних места, повећање броја привредних субјеката.

Данас, најзаступљеније привредне гране у општини Ћићевац су: дрвно-прерађивачка индустрија, индустрија грађевинског материјала, трговина, угоститељство, пољопривреда и саобраћај. На територији општине је регистровано је укупно 463 правних и физичких лица. Према подацима Републичког завода за статистику 2 се налазе у поступку стечаја и 6 у поступку ликвидације. Укупан број запослених је 2.325 лица, од тога 1.900 у привреди и 425 предузетника и оних који су запослених код њих.

Привредни потенцијали се огледају пре свега у чињеници да се општина налази на Коридору 10 и да кроз њену територију пролазе важне друмске и железничке саобраћајнице: ауто-пут Београд –Ниш (који даље води за Бугарску, Турску и Грчку), будући Моравски коридор Појате- Прељина, регионални пут према Крагујевцу, затим железничка пругеа Београд –Ниш. У наредном периоду очекује се изградња брзе пруге Београд – Ниш, која ће имати велики значај за нашу општину.

У општини постоје две индустријске зоне. Индустријска зона «Појате» се налази у истоименом месту и непосредној близини ауто-пута. У њој већ послује десетак предузећа. Индустријска зона није потпуно опремељена (недостају градска водоводна мрежа, канализација и гас). Друга индустријска зона је «Кошари» која се налази на путу за Варварин. У овој индустријској зони, тек од недавно је почела значајнија изградња производно-пословних погона. Она, такође, није комплетно опремљена инфраструктуром. Изградња водоводне, канализационе и гасне мреже у овим зонама очекује се у наредном периоду.

На територији општине око 70% становништва бави се пољопривредном производњом. Међутим, начин производње је застарео и углавном се производи у малим количинама и за сопствене потребе. Не постоји организован наступ на тржишту пољопривредних производа, а едукација пољопривредних произвођача и примена нових технологија у производњи је на ниском нивоу.

Општина Ћићевац је у постпуку израде Плана развоја општине Ћићевац који се бави кључним питањима која су у друштвено-економској анализи идентификована као „корен“ или „узрочник“ проблема, и која ће се решавати у дугорочној перспективи кроз различите интервениције.

Општина Ћићевац се налази у такозваној трећој групи по степену развијености у Републици Србији чији је степен развијености у распону од 60% до 80% републичког просека. Са својих нешто мање од 10.000 становника по последњем попису и површином од 124 км2 спада у најмање локалне самоуправе у Републици Србији. Притом, значајна депопулација између два пописа и висока стопа незапослености представљају додатне проблеме али и изазове за локалну заједницу.

1. **АНАЛИЗА СТАЊА НА ТРЖИШТУ РАДА И КАТЕГОРИЈЕ ТЕЖЕ ЗАПОШЉИВИХ ЛИЦА**
   1. **Анализа стања на тржишту рада**

**На евиденцији НСЗ у Ћићевцу, закључно са децембром 2021. године, има 712 лица, од тога 431 жене.**

***Незапослено лице*** је лице од 15 до 65 година, способно и одмах спремно да ради, које није засновало радни однос или на други начин остварило право на рад, а које се води на евиденцији незапослених и активно тражи запослење. Незапосленим се не сматра ученик, студент, пензионисано лице и земљорадник који обавља земљорадничку делатност и обавезно је осигуран по основу катастраских прихода - Закон о запошљавању и осигурању у случају незапослености („Службени гласник РС”, бр. 36/09, 88/10, 38/15, 113/17 и 113/17 – др. закон и 49/21)

***Лице које тражи запослење*** је незапослено лице или запослено које тражи промену запослења - Закон о запошљавању и осигурању у случају незапослености („Службени гласник РС”, бр. 36/09, 88/10, 38/15, 113/17 и 113/17 – др. закон и 49/21).

**3.2. Кретање незапослености**

Карактеристике тржишта рада остају непромењене у смислу високе незапослености и ниске мобилности радне снаге.

Опште карактеристике тржишта рада у 2021. године остају непромењене у односу на претходни период: неусаглашеност понуде и потражње радне снаге, велико учешће дугорочно незапослених, неповољна старосна и квалификациона структура незапослених, висока стопа незапослености младих, велики број незапослених који припадају теже запошљивим категоријама.

**Кретање незапослености**

***Структура незапослених према полу, децембар 2021.***

|  |  |  |  |  |
| --- | --- | --- | --- | --- |
|  | | Општина Ћићевац | | Удео у Расинском округу (%) |
| Незапослени – укупно | | 712 | | 3,9% |
| Незапослени – жене | Број | 431 | 4,10 % | |
| % | 60,53% | / | |
| Незапослени – мушкарци | Број | 281 | 3,64% | |
| % | 39.47% | / | |

***Број и полна структура незапослених у општини Ћићевац по годинама***

|  |  |  |  |  |
| --- | --- | --- | --- | --- |
|  | децембар 2018. | децембар 2019. | децембар  2020. | децембар 2021. |
| Незапослени – укупно | 783 | 756 | 815 | 712 |
| Незапослени – жене | 451 | 442 | 471 | 431 |
| Незапослени - мушкарци | 332 | 314 | 344 | 281 |

Основни индикатори тржишта рада у 2021. години у односу на 2020. годину бележе позитивне трендове, број незапослених је смањен за 103 лица. Неравноправан положај полова на тржишту рада је и даље присутан. Стопа незапослености жена у 2021. години износи 60,53%, а мушкараца 39,47%.

***Старосна структура незапослених лица по годинама***

|  |  |  |  |  |
| --- | --- | --- | --- | --- |
| Незапосленост | Децембар 2018. | Децембар 2019. | Децембар 2020. | Децембар 2021. |
| Укупан број незапослених лица | 783 | 756 | 815 | 712 |
| Број незапослених  младих (15-29 година) | 157 | 164 | 172 | 114 |
| Број незапослених  младих (30-49 година) | 350 | 331 | 357 | 302 |
| Број незапослених старијих од 50 година | 276 | 261 | 286 | 296 |
| Дугорочно незапослени (преко 12 месеци) | 512 | 456 | 523 | 428 |
| Учешће – удео дугорочно незапослених | 65,39% | 60,32% | 60,92% | 60,11 |

Када је у питању старосна структура, број незапослених лица по свим категоријама се смањио у 2021. години у односу на 2020. годину.Једино је дошло до незнатног повећања броја незапослених старијих од 50 година. Процентар дугорочно незапослених и даље је висок и креће се око 60% од укупног броја незаппослених.

***Незапосленост према степену стручне спреме у општини Ћићевац,***

***на дан 31.12.2021. године***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Број незапослених | Степен стручне спреме | | | | | | | | | |
| I | II | III | IV | V | VI-1 | VI-2 | VII-1 | VII-2 | VIII |
| Укупно | 257 | 15 | 170 | 203 | 3 | 14 | 23 | 27 | 0 | 0 |
| Жене | 156 | 11 | 98 | 121 | 1 | 10 | 16 | 18 | 0 | 0 |

Највећи удео у броју незапослених лица према степену стручне спрема имају лица са I степеном стручне спреме, укупно 257 лица. Затим су ту лица са завршеном средњом школом у укупном броју од 230 лица, као и 170 лица са трећим степеном стручне спреме.

***Незапослена лица према трајању незапослености и полу у општини Ћићевац***

***на крају децембра 2021. године***

|  |  |  |  |
| --- | --- | --- | --- |
| ЋИЋЕВАЦ | жене | мушкарци | укупно |
| До 3 месеца | 42 | 43 | 85 |
| 3-6 | 34 | 20 | 54 |
| 6-9 | 32 | 20 | 52 |
| 9-12 | 45 | 48 | 93 |
| 1-2 године | 63 | 41 | 104 |
| 2-3 године | 54 | 22 | 76 |
| 3-5 године | 51 | 26 | 77 |
| 5-8 године | 39 | 19 | 58 |
| 8-10 година | 15 | 14 | 29 |
| Преко 10 година | 56 | 28 | 84 |
| УКУПНО | 431 | 281 | 712 |

Највећи број лица налази се на евиденцији незапослених од 1-2 године, укупно 104 лица. Укупан број лица која траже запослење мање од 1 године износи 284 лица, што је неких 40% од укупног броја незапослених.

***Новопријављени по месецима у 2020. и 2021. години***

|  |  |  |  |  |
| --- | --- | --- | --- | --- |
| Назив општине | 2020. | | | 2021. |
| Ћићевац | I | 56 | 101 | |
| II | 76 | 53 | |
| III | 43 | 93 | |
| IV | 14 | 88 | |
| V | 49 | 36 | |
| VI | 58 | 35 | |
| VII | 49 | 45 | |
| VIII | 44 | 37 | |
| IX | 102 | 37 | |
| X | 45 | 46 | |
| XI | 40 | 28 | |
| XII | 35 | 41 | |
| просек | **51** | 53 | |

На основу табеле може се закључити да је просек новопријављених у 2021. години био већи у односу на 2020. годину. Највећи број новопријављених био је у јануару месецу, а најмањи у новембру.

**3.3. Категорије теже запошљивих лица**

У складу са Законом о запошљавању и осигурању за случај незапослености, теже запошљива лица су незапослена лица која због здравственог стања, недовољног или неодговарајућег образовања, социодемографских карактеристика, регионалне или професионалне неусклађености понуде и тражње на тржишту рада, или због других објективних околности теже налазе посао. Посебно су угрожена лица која се истовремено суочавају са више фактора рањивости/отежане запошљивости. Одређеним програмима и мерама активне политике запошљавања подстиче се равноправнији положај ових лица на тржишту рада.

Посебан приоритет при укључивању у мере активне политике запошљавања имају незапослена лица која се истовремено суочавају са више фактора отежане запошљивости.

У оквиру појединих мера активне политике запошљавања дефинисане су категорије теже запошљивих лица која се укључују у меру, а у мерама у оквиру којих нису дефинисане категорије, приоритет за укључивање имају незапослена лица из следећих категорија:

*- лица без основног образовања;*

*- лица без завршене средње школе;*

*- лица старости 50 и више година;*

*- дугорочно незапослена лица која посао траже дуже од 12 месеци, а посебно незапослена лица која посао траже дуже од 18 месеци;*

*- жене, посебно дугорочно незапослене жене;*

*- млади до 30 година старости, а посебно младе жене, млади без завршене средње школе, као и млади без радног искуства;*

*- особе са инвалидитетом;*

*- Роми;*

*- корисници новчане социјалне помоћи и*

*- лица у статусу вишка запослених.*

Такође, у мере активне политике запошљавања укључиваће се и незапослена лица из следећих теже запошљивих категорија:

* *млади у домском смештају, хранитељским и старатељским породицама[[1]](#footnote-2),*
* *жртве породичног насиља,*
* *жртве трговине људима,*
* *избегла и расељена лица, повратници према Споразуму о реадмисији,*
* *самохрани родитељи,*
* *супружници из породице у којој су оба супружника незапослена,*
* *родитељи деце са сметњама у развоју и*
* *бивши извршиоци кривичних дела.*

Посебан приоритет за укључивање у мере активне политике запошљавања имају лица која се суочавају са више фактора отежане запошљивости, односно, која припадају у две или више претходно наведених категорија теже запошљивих лица.

**4. МЕРЕ АКТИВНЕ ПОЛИТИКЕ ЗАПОШЉАВАЊА ОПШТИНЕ ЋИЋЕВАЦ У 2022. И 2023. ГОДИНИ**

**4.1. Циљеви и приоритети**

Циљеви и приоритети политике запошљавања на територији општине Ћићевац за 2022. и 2023. годину су:

* одржање или повећање запослености и смањење незапослености;
* улагање у људски капитал;
* подршка помоћи незапосленим лицима у активном тражењу посла;
* активан приступ општине у области запошљавања;
* спровођење мера из акционог плана и јачање улоге Локалног савета за запошљавање.

**4.2. Мере активне политике запошљавања**

Анализом кључних проблема у општини Ћићевац, дефинисано је да се у 2022. и 2023. години, финансирају следеће мере активне политике запошљавања:

1. Стручна пракса
2. Програм јавних радова
3. Субвенције за самозапошљавање

Одлуком о буџету општине Ћићевац опредељено је 1.900.000,00 динара за 2022. годину за реализацију наведених мера активне политике запошљавања.

**1. Мера стручне праксе**

Мера стручне праксе подразумева стручно оспособљавање назапосленог за самостални рад у струци, за које је стечено одговарајуће образовање, ради обављања приправничког стажа, односно стицања услова за полагање стручног испита, када је то законом односно правилником предвиђено као посебан услов за самостални рад у струци.

Мера се реализује без заснивања радног односа.

Финансирање мере стручне праксе траје најдуже 12 месеци.

Током трајања мере стручне праксе Национална служба за запошљавање:

1. ангажованим лицима на име новчане помоћи и трошкова превоза исплаћује средства у укупном месечном износу од:

- 22.000,00 динара за лица са трећими четвртим нивоом квалификације;

- 24.000,00 динара за лица са шестим нивоом квалификације и/или 180ЕСПБ;

- 27.000,00 динара за лица са најмање шестим нивоом квалификације и 240 ЕСПБ;

2. врши обрачун и уплату доприноса за случај повреде на раду и професионалне болести, у складу са законом.

Право учешћа у реализацији мере стручне праксе може да оствари послодавац који припада:

а) приватном сектору

б) јавном сектору – број лица која ће бити укључена у меру код послодавца из јавног сектора не може прећи 40% укупно планираног броја лица за укључивање у меру, и то по следећим приоритетима:

1. на пословима здравствених радника;

2. на пословима социјалне заштите;

3. на пословима образовања и васпитања;

4. на пословима правосуђа;

Ову меру спроводиће општина Ћићевац у сарадњи са Националном службом за запошљавање- Филијала Крушевац, а међусобна права и обавезе у реализацији мере биће регулисана тројним уговором између послодавца, председника општине Ћићевац и директора НСЗ:

**2. Програм јавних радова**

Јавни радови се организују у циљу радног ангажовања теже запошљивих незапослених лица и незапослених у стању социјалне потребе, ради очувања и унапређења радних способности незапослених, као и остваривања одређеног друштвеног интереса.

У програм јавних радова укључују се незапослена лица из следећих категорија:

1. радно способни корисници новчане социјалне помоћи;
2. Роми;
3. лица без завршене средње школе;
4. лица која посао траже дуже од 18 месеци;
5. особе са инвалидитетом.

Приоритет за укључивање у меру имају лица из наведених категорија која се први пут ангажују на јавним радовима.

На јавним радовима се радно ангажује најмање пет незапослених лица.

Послодавац који спроводи јавне радове закључује са незапосленим уговор о радном ангажовању у складу са прописима о раду и јавним конкурсом. Средства намењена за организовање јавних радова користе се за:

1) исплату накнаде за обављен посао лицима ангажованим на јавним радовима (по основу уговора о привременим и повременим пословима у висини до 22.000,00 динара на месечном нивоу за пун фонд радних часова, односно сразмерно времену радног ангажовања на месечном нивоу, која се увећава за припадајући порез и доприносе за обавезно социјално осигурање и која обухвата и трошкове доласка и одласка са рада;

2) накнаду трошкова спровођења јавних радова послодавцу (највише до 2.000,00 динара по лицу, једнократно, у зависности од трајања јавног рада);

3) накнаду трошкова обуке (у једнократном износу од 1.000,00 динара по ангажованом лицу које је завршило обуку), која се у зависности од врсте и сложености послова може организовати по интерном програму послодавца извођача јавног рада или програму образовне установе.

Јавни радови се организују у области социјалне заштите и хуманитарног рада, одржавања и обнављања јавне инфраструктуре, одржавања и заштите животне средине и природе и културе.

Право учествовања у поступку организовања јавних радова имају органи јединице локалне самоуправе, јавне установе и јавна предузећа, привредна друштва, предузетници, задруге и удружења.

Ову меру спроводиће општина Ћићевац у сарадњи са Националном службом за запошљавање- Филијала Крушевац, а међусобна права и обавезе у реализацији мере биће регулисана тројним уговором између послодавца, председника општине Ћићевац и директора НСЗ:

**3. Подршка самозапошљавању**

Субвенција за самозапошљавање – одобрава се незапосленом лицу ради оснивања радње, задруге или другог облика предузетништва као и за оснивање привредног друштва уколико оснивач заснива у њему радни однос, у делатностима дефинисаним у складу са потребама локалног економског развоја у локалном планском документу у области запошљавања.

Подршка самозапошљавању обухвата стручну помоћ и средства у виду субвенције за самозапошљавање.

Субвенција за самозапошљавање намењена је незапосленим лицима који се воде на евиденцији Националне службе за запошљавање и имају завршену обуку за развој предузетништва.

Средства за самозапошљавање у 2022. и 2023. години одобравају се незапосленом лицу у виду субвенције, у једнократном износу од 300.000,00 динара по кориснику ради оснивања радње, задруге, или другог облика предузетништва, као и за оснивање привредног друштва уколико оснивач заснива у њему радни однос.

Приоритет код одобравања субвенције за самозапошљавање имају:

1. - млади до 30 година старости,
2. - вишкови запослених,
3. - Роми,
4. - особе са инвалидитетом,
5. - жене

У случају самозапошљавања особа са инвалидитетом субвенција се одобрава у једнократном износу од 330.000,00 динара по кориснику, ради оснивања радње, задруге, или другог облика предузетништва, као и за оснивање привредног друштва уколико оснивач у њему заснива радни однос. Реализација програма прати се 12 месеци.

Ову меру спроводиће општина Ћићевац у сарадњи са Националном службом за запошљавање- Филијала Крушевац, а међусобна права и обавезе у реализацији мере биће регулисана тројним уговором између послодавца, председника општине Ћићевац и директора НСЗ:

**5.** **ПРАЋЕЊЕ, ОЦЕНА И ИЗВЕШТАВАЊЕ О РЕАЛИЗАЦИЈИ ЛАПЗ**

|  |  |  |  |
| --- | --- | --- | --- |
| Мера/активност | Индикатор | Временски оквир | Одговорност |
| Подношење захтева за учешће у финансирању програма или мера ЛАПЗ у 2022. и 2023. години | потврда о подношењу | 28. фебруар | ЈЛС |
| Одлука о учешћу у финансирању програма или мера ЛАПЗ | пријем обавештења | април | НСЗ |
| Потписивање споразума о сарадњи ЈЛС и НСЗ | потписан споразум | мај | НСЗ |
| Расписивање јавних  позива | расписанa 3 јавнa позива | јун | ЈЛС и НСЗ |
| Укупан број лица по  поднетим захтевима  који су у поступку  одлучивања (по  мерама) | 8 лица јавни рад  5 лица подршка  самозапошљавању  4 лица за стручну праксу | јул/август | ЈЛС и НСЗ |
| Одлучивање по  захтевима | број одобрених захтева | јул/ август | ЈЛС и НСЗ  ( уз учешће ЛСЗ) |
| Укупно укључена  лица у мере | број лица у мерама ( по  мерама и циљним групама) | август/септембар - праћење на месечном нивоу док мера траје | ЈЛС и НСЗ  (ЛСЗ) |
| Укупан број лица  која су завршила  меру | број лица по мерама (по мерама и циљним групама) | По завршетку мере | ЈЛС и НСЗ  (ЛСЗ) |
| Ефекат мере на  запошљавање (бруто  ефекат) | број лица запослено (по мерама и циљним групама) | 6 месеци по изласку из мере/уговорне обавезе | НСЗ  (ЛСЗ) |
| Утрошак средстава | Износ средстава по мерама | Након реализације свих финансијских обавеза | ЈЛС и НСЗ |
| Анализа  успешности ЛАПЗ | Израђена анализа | Након завршетка  мера ЛАПЗ | ЛСЗ |

1. Категорија *младих у домском смештају, хранитељским и старатељским породицама*, подразумева младе до 30 година старости који су имали или имају статус младих у домском смештају, хранитељским и старатељским породицама. [↑](#footnote-ref-2)